A Budapest XX. Kerületi Ady Endre Általános Iskolában a 2022-2023-as tanévben két első osztály indítását tervezzük:

Iskolánk:
Tömegközlekedés szempontjából az intézmény jól megközelíthető.
Osztálytermek, szaktantermek, tornaterem, sportpályák, könyvtár, ebédlő várja a diákokat. 
Sok színvonalas kulturális programot szervezünk.
A felekezet szerinti hitoktatást, hit- és erkölcstan órákon minden tanulónk számára biztosítjuk. 
Tanításunkban rendszeresen alkalmazunk korszerű IKT eszközöket, projekt módszert, páros- és kooperatív munkaformát, amely mélyíti a gyermekekben az együttműködés, a segítőkészség, az elfogadás képességét.
Fontos feladatunknak tekintjük a tehetséggondozást. Lehetőségeink szerint különböző szakköröket indítunk.
Tanórákhoz kapcsolódva korrepetálásokon lehetőségünk van a felzárkóztatásra. 
Intézményünk 2016 szeptemberétől az örökös ÖKO iskola címet viseli. Nagyon fontos számunkra a környezettudatos gondolkodás, életmód kialakítása, s hogy a nyilvánosság számára is egyértelműek legyenek célkitűzéseink, az egészséges életmód, az ÖKO iskola programja és fenntarthatósága.
Az angol oktatása 4. osztályban indul. Angoltanáraink legfőbb célja, hogy tanulóink versenyképes tudással hagyják el az általános iskolát. Képesek legyenek megszólalni váratlan szituációkban is. Fontos, hogy a gyerekek ne csak a tanult nyelvet sajátítsák el, hanem annak kultúráját, népszokásait, nevezetességeit is. 
Gyermekközpontú iskola nem tud működni a szülői támogatás nélkül. Elvárjuk minden szülőtől az együttműködést, a szülői értekezleteken és a fogadó órákon való megjelenést.

Az 1.a osztályban hagyományos oktatás folyik.

1.a osztály tanító nénije: Bordás Annamária

Kedves Szülők! 
Bordás Annamária vagyok (Babi néni), 1999-ben végeztem a tanítóképző főiskolán. 16 évet dolgoztam a XXII. kerületben, hét éve vagyok az Ady Endre Általános Iskola tanítója. 
A legnagyobb kihívásnak és egyben a legszebb feladatnak tartom az első osztályba lépő kisdiákok fogadását. 
Az iskolakezdés hatalmas lépés a kisgyermekek számára, ezért feladatomnak tekintem, hogy ezt a folyamatot megkönnyítsem, segítségükre legyek ebben az újdonságokkal teli, izgalmas élethelyzetben.
Az iskola első éveiben a tanulás megszerettetése a célom, amit az életkori sajátosságok figyelembevételével játékosan, sokoldalú tevékenységekkel színesítve, élményszerűen igyekszem megvalósítani.
Egyaránt gondot fordítok a tehetséggondozásra és a képességfejlesztésre.
Szeretek kézműves technikákat megismertetni a gyerkőcökkel, évek óta tartok gyöngyfűző szakkört, ahol lányok, fiúk egyaránt átélhetik az alkotás örömét.
Törekszem arra, hogy a szülők bizalommal forduljanak hozzám, mert úgy hiszem, a gyermekek fejlődését együtt gondolkodásunk és cselekvésünk segíti a legjobban.
Szeptembertől várok szeretettel minden új kisgyermeket iskolánk közösségébe.

Az 1.b osztályban emelt szintű rajzoktatásra van lehetősége a gyerekeknek. 
Az emelt szintű rajzoktatásnak iskolánkban több évtizedes hagyománya van. Ennek célja a művészetek iránt érdeklődő, művészeti alapismeretekkel rendelkező, a képi kommunikációban és a műalkotások elemzésében jártas, az önkifejezés egy speciális módjára képes gyermekek nevelése. 

1.b osztály tanító nénije: Hegedűsné Kovács Mária

Hegedűsné Kovács Mária vagyok, a gyerekek Marcsi néninek szoktak szólítani. Az Ady Endre Általános Iskolában szeptemberben már a 25. tanévemet fogom elkezdeni. Ez idő alatt sok-sok kisgyermekkel ismerkedtem meg, így tudom mennyire fontos és meghatározó élmény a családok életében az iskolakezdés. Ezért arra törekszem, hogy a rám bízott kisdiákok számára megkönnyítsem ezt a lépést.
Igyekszem egy olyan oldott, biztonságot adó légkört megteremteni, amelyben a tanulás élményt jelenthet a gyermek számára, ahol megengedett a tévesztés, a hibázás és mindig van javítási lehetőség is. Célom a tanulás megszerettetése, hogy a gyermekben kialakuljon egy egészséges késztetés a minél jobb teljesítmény elérésére. 
A közösségformálás kulcsfontosságú számomra, hiszen társakkal élvezetesebb a tanulás, s ebben a korban életre szóló barátságok is szövődhetnek. 
A „dolgos” hétköznapokat iskolán kívüli programokkal is színesítjük (pl.: színházlátogatás).
A tehetséggondozás versenyekre, pályázatokra való felkészítéssel, csöppnyi színjátszással, ill. az emelt szintű rajzoktatással valósul meg. 
Szeptemberben egy vidám, színes, barátságos tanteremmel, sok-sok türelemmel és szeretettel várom a leendő elsősöket.

További információkért kövesse folyamatosan frissülő honlapunkat!

www.adyaltisk.hu

szeretettel Várjuk az elsősök jelentkezését !  

Tisztelt Szülők!

Az iskola első évfolyamára a tanköteles tanulókat 2022. április 21–22-én kell beíratni.
Ennek módjáról később, a vírushelyzettől függően, adunk majd információt honlapunkon: www.adyaltisk.hu !

ONLINE KAPCSOLAT A 2022-23-AS TANÉV ELSŐS DIÁKOS SZÜLŐKNEK

Tisztelt Szülők!  
„Iskolanyitogató” programunk, melynek keretében megismerkedhettek volna intézményünkkel és a leendő elsős tanító nénikkel, sajnos ebben az évben a vírus miatt elmaradt.
Azonban 2022.03.07-én, hétfőn 16.15.-17.00. óra között lehetőségük lesz, hogy online beszélgessenek a 2022-23-as tanév elsős osztályainak osztályfőnökeivel és az intézményvezetővel az iskoláról, az induló első osztályokról és a beiratkozásról.
Iskolánkról a bemutatkozó videót már most megnézheti a honlapon: www.adyaltisk.hu  .
Az iskolás leszek menüben is sok hasznos információt talál.
Az online értekezleten úgy tud részt venni, hogy 2021.03.01-2021.03.04 között e-mailt küld iskolánknak (cím: adyaltisk20ker@gmail.com), s erre válaszul kapja majd meg a március 7-i beszélgetéshez a belépési kódot, melynek segítségével informatikai eszközével csatlakozni tud.

Várjuk szeretettel az online térben az érdeklődő szülőket!

Budapest, 2022.02.24.       

Vezetőség